Гэты здымак зроблены ў пачатку 50-ых гадоў. Жанчыны з вёскі Міхнічы жнуць збажыну. У той час не было камбайнаў і нават конных жняярак. Жалі сярпамі. Гэта вельмі цяжкая праца: цэлы дзень на спякоце. Ад такой работы скура на руках трэскалася, ды і сярпом можна было параніцца. На ногі, каб не паабдзіраць іх аб іржышча, надзявалі старыя панчохі. За такую напружаную працу атрымлівалі не грошы, а працадні, на якія ў канцы года выдавалі зерне, калі яно ўродзіць. Адзін год мая мама атрымала столькі зерня, што сама ўскінула мех з ім на плячо і прынесла дадому, бо было там той збажыны кілаграмаў дзесяць, не больш. І гэта заробак за цэлы год.